b'\n_START_ARTICLE_\nTyrone Kent\n_START_SECTION_\nPelaajaura\n_START_PARAGRAPH_\nKent aloitti koripallon kolmevuotiaana. Vuodet 2005\xe2\x80\x932009 Kent pelasi yhdysvaltalaisessa Toledon yliopistossa. Vuonna 2010 h\xc3\xa4n pelasi Ranskan toiseksi korkeimmalla sarjatasolla, ja kaudeksi 2010\xe2\x80\x932011 h\xc3\xa4n siirtyi Kyproksen p\xc3\xa4\xc3\xa4sarjaan. Seuraavan kauden Kent edusti NBA:n kehityssarjajoukkue Canton Chargea, ja kauden 2012\xe2\x80\x932013 h\xc3\xa4n esiintyi Israelin toiseksi korkeimmalla sarjatasolla. Kauden 2013\xe2\x80\x932014 Kent palloili kotimaansa ABA-sarjassa 26,7 pisteen ja 9,8 levypallon keskiarvoilla._NEWLINE_Syksyksi 2014 Kentill\xc3\xa4 oli tehtyn\xc3\xa4 sopimus israelilaisjoukkueen kanssa, mutta kyseinen seura myytiin, ja Kent j\xc3\xa4i ty\xc3\xb6tt\xc3\xb6m\xc3\xa4ksi. Marraskuussa 2014 h\xc3\xa4n siirtyi ulkomaalaispelaajiensa vaihtuvuudesta k\xc3\xa4rsineeseen suomalaiseen Tampereen Pyrint\xc3\xb6\xc3\xb6n. Kent pelasi Pyrinn\xc3\xb6ss\xc3\xa4 Korisliigan ohella Baltian liigaa, jossa oli joukkueen parhaita pisteidentekij\xc3\xb6it\xc3\xa4. Pyrinn\xc3\xb6n joukkue koki edelleen muutoksia, ja helmikuun alussa Kent siirtyi Pyrinn\xc3\xb6n toiseksi korkeimmalla sarjatasolla pelanneeseen reservijoukkueeseen jossa pelasi kauden loppuun.\n_START_SECTION_\nPelityyli\n_START_PARAGRAPH_\nToledon yliopiston pelaajaprofiilissa Kenti\xc3\xa4 kutsuttiin joukkueensa lahjakkaimmaksi pelaajaksi, jonka luontaisena pelipaikkana pidettiin laituria, vaikka Kent pelasikin yliopistossa my\xc3\xb6s pelintekij\xc3\xa4n\xc3\xa4. Kent on yliopistoprofiilinsa mukaan tunnettu donkeistaan ja voitti Israelissa pelatessaan t\xc3\xa4hdist\xc3\xb6ottelun donkkikilpailun. Pyrinn\xc3\xb6n p\xc3\xa4\xc3\xa4valmentaja Pieti Poikola kehui pelaajasopimuksen julkistamisen yhteydess\xc3\xa4 Kentin puolustuspelaamista._NEWLINE_Kent luonnehti Aamulehden haastattelussa itse\xc3\xa4\xc3\xa4n luonnostaan kimmoisaksi pelaajaksi, joka on hyv\xc3\xa4 ottamaan levypalloja. H\xc3\xa4n kuvaili itse\xc3\xa4\xc3\xa4n my\xc3\xb6s hyv\xc3\xa4ksi joukkuepelaajaksi ja puolustajaksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKentin is\xc3\xa4 on my\xc3\xb6s nimelt\xc3\xa4\xc3\xa4n Tyrone Kent, ja h\xc3\xa4nell\xc3\xa4 on \xc3\xa4itipuoli Debra Kent sek\xc3\xa4 isoveli Larkey Goodwin. Yliopistossa Kent opiskeli p\xc3\xa4\xc3\xa4aineinaan teknologiaa ja recreational therapya.'